[pic] | EUROOPAN YHTEISÖJEN KOMISSIO |

Bryssel 12.5.2006

KOM(2006) 229 lopullinen

2006/0072 (ACC)

Ehdotus:

NEUVOSTON ASETUS

lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa annetun asetuksen (EY) N:o 2193/2003 soveltamisen keskeyttämisestä ja ehdollisesta kumoamisesta

(komission esittämä)

PERUSTELUT

Maailman kauppajärjestö (WTO) on useissa Euroopan yhteisöjen (EY) pyynnöstä tekemissään päätöksissä todennut, että Amerikan yhdysvaltojen (Yhdysvallat) ulkomaankauppayhtiöitä koskeva tukijärjestelmä, myös sellaisena kuin se on muutettuna ulkomaankauppayhtiöitä ja ulkomaankauppatuloja koskevalla lainsäädännöllä ( Foreign Sales Corporation ja Extraterritorial Income -lait, FSC/ETI), merkitsee kiellettyä vientitukea yhdysvaltalaisille yrityksille, joiden saama hyöty on vuodesta 2000 ollut noin 4 miljardia Yhdysvaltojen dollaria vuosittain.

WTO antoi kyseisten päätösten tekemisen jälkeen 7. toukokuuta 2003 EY:lle luvan ottaa käyttöön enintään kyseisten Yhdysvaltojen laittomien tukien suuruiset vastatoimenpiteet arvon perusteella kannettavien enintään 100 prosentin lisätullien muodossa tiettyjen Yhdysvalloista peräisin olevien tuotteiden tuonnissa. Kyseisten tuotteiden valinnassa kuultiin kansalaisia, jäsenvaltioita ja komission yksiköitä. Neuvosto antoikin 8. joulukuuta 2003 asetuksen (EY) N:o 2193/2003[1] lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa.

Neuvoston asetuksessa (EY) N:o 2193/2003 säädetään, että vastatoimenpiteet kumotaan sen jälkeen, kun Yhdysvallat on täysimääräisesti toteuttanut WTO:n riitojenratkaisuelimen suosituksen[2].

Yhdysvallat antoi 22. lokakuuta 2004 FSC/ETI-lainsäädännön kumoamista koskevan säädöksen ( The American Jobs Creation Act of 2004 , jäljempänä ’kumoava säädös’). FSC-tukijärjestelmän kumoaminen oli merkittävä ja tervetullut askel kohti tämän pitkään jatkuneen kiistan ratkaisemista.

Yhdysvaltojen kumoavaan säädökseen sisältyi kuitenkin siirtymäsäännöksiä ja voimassa olevien sääntöjen jatkamista koskevia säännöksiä, jotka eivät näyttäneet olevan yhteensopivia WTO:n sääntöjen kanssa. Kumoavassa säädöksessä säädettiin muun muassa, että yhdysvaltalaiset viejät voisivat saada FSC/ETI-etuja vielä vuoden 2006 loppuun saakka (80 prosentin tasoisina vuonna 2005 ja 60 prosentin tasoisina vuonna 2006) ja eräissä tapauksissa määrittelemättömän ajan tämän jälkeen, voimassa olevien sääntöjen jatkamista koskevien säännöksien nojalla. Tämän vuoksi EY aloitti WTO:ssa kumoavaa säädöstä koskevan riitojenratkaisumenettelyn, jotta ratkaistaisiin siihen sisältyvien siirtymäsäännösten ja voimassa olevien sääntöjen jatkamista koskevien säännösten yhteensopivuus WTO:n sääntöjen kanssa.

EY:n vastatoimenpiteiden soveltaminen keskeytettiin WTO:n riitojenratkaisumenettelyn ollessa kesken (huolimatta siitä, että Yhdysvallat kieltäytyi toimimasta samoin sen EY:hyn soveltamien, hormonilihakiistaan liittyvien vastatoimien suhteen). Keskeyttäminen toteutettiin antamalla 31. tammikuuta 2005 neuvoston asetus (EY) N:o 171/2005. Asetuksessa säädetään, että vastatoimenpiteiden soveltamista jatketaan vasta 1. tammikuuta 2006 tai 60 päivän kuluttua siitä, kun WTO:n riitojenratkaisuelin on vahvistanut Yhdysvaltojen lainsäädännön riitautettujen näkökohtien yhteensopimattomuuden WTO:n sääntöjen kanssa sen mukaan, kumpi päivämäärä on myöhempi. Lisäksi asetuksessa säädetään, että vastatoimenpiteet toteutetaan 14 prosentin arvotullin tasoisina.

Paneelin ja valituselimen EY:lle myönteisten päätösten jälkeen riitojenratkaisuelin vahvisti 14. maaliskuuta 2006 Yhdysvaltojen riitautetun lainsäädännön yhteensopimattomuuden WTO:n sääntöjen kanssa, ja (laskettuna sovellettavan EY-asetuksen mukaisesti) 60 päivän jakso merkitsee vastatoimenpiteiden uudelleen käyttöön ottamista 16. toukokuuta 2006. Tämä ilmoitettiin neuvoston asetuksen (EY) N:o 171/2005 2 artiklan 2 kohdan mukaisesti komission ilmoituksella 2006/C 104/08, joka ilmestyi Euroopan unionin virallisessa lehdessä (C-sarja) 3. toukokuuta 2006, koska Yhdysvaltojen oli vielä ryhdyttävä noudattamaan riitojenratkaisuelimen päätöksiä ja suosituksia.

Yhdysvaltojen kongressi hyväksyi 11. toukokuuta 2006 lakiehdotuksen, jolla kumotaan FSC/ETI-lainsäädännön sisältämät voimassa olevien sääntöjen jatkamista koskevat säännökset sekä kumoava säädös seuraavien verovuosien osalta. Koska kyseisen lainsäädännön siirtymäsäännösten voimassaolo lakkaa vuonna 2006, on aiheellista kumota neuvoston asetus (EY) N:o 2193/2003, sellaisena kuin se on muutettuna neuvoston asetuksella (EY) N:o 171/2005, sillä kyseisellä asetuksella käyttöön otetut vastatoimenpiteet ovat saavuttaneet tavoitteensa riittävässä määrin, ja vastatoimenpiteiden uudelleen käyttöön ottaminen olisi tarpeettoman haitallista.

Tämän vuoksi ehdotetaan, että neuvoston asetus (EY) N:o 2193/2003, sellaisena kuin se on muutettuna neuvoston asetuksella (EY) N:o 171/2005, kumotaan. Koska Yhdysvaltojen presidentin on allekirjoitettava lakiehdotus laiksi, sanktioiden uudelleen käyttöön ottamista olisi edelleen lykättävä siihen asti, kunnes tämä allekirjoittaminen on tapahtunut, ja neuvoston asetuksella (EY) N:o 2193/2003, sellaisena kuin se on muutettuna neuvoston asetuksella (EY) N:o 171/2005, vahvistettujen vastatoimenpiteiden kumoamisen olisi tultava voimaan vasta kun tämä allekirjoittaminen on tapahtunut.

Vastatoimenpiteiden kumoaminen edellyttää neuvoston toimia EY:n perustamissopimuksen 133 artiklan mukaisesti. Tämän vuoksi on tarpeen antaa komission ehdotuksesta uusi neuvoston asetus, jolla neuvoston asetuksen (EY) N:o 2193/2003, sellaisena kuin se on muutettuna neuvoston asetuksella (EY) N:o 171/2005, soveltaminen keskeytetään ja se kumotaan ehdollisesti.

2006/0072 (ACC)

Ehdotus:

NEUVOSTON ASETUS

lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa annetun asetuksen (EY) N:o 2193/2003 soveltamisen keskeyttämisestä ja ehdollisesta kumoamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen[3]

sekä katsoo seuraavaa:

(1) Maailman kauppajärjestön (WTO) riitojenratkaisuelin antoi 7 päivänä toukokuuta 2003 yhteisölle luvan ottaa käyttöön enintään 4 043 miljoonan Yhdysvaltojen dollarin suuruiset vastatoimenpiteet tiettyjen Amerikan yhdysvalloista peräisin olevien tuotteiden tuonnissa arvon perusteella kannettavien 100 prosentin lisätullien muodossa. Neuvosto antoikin 8 päivänä joulukuuta 2003 asetuksen (EY) N:o 2193/2003[4] lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa.

(2) Odotettaessa WTO:n riitojenratkaisun tulosta FSC Repeal and Extraterritorial Income Act of 2000 –säädöksen (FSC/ETI-säädös) ja The American Jobs Creation Act of 2004 –säädöksen ( Jobs Act –säädös) siirtymäsäännöksien ja voimassa olevien sääntöjen jatkamista koskevien säännöksien yhteensopivuudesta WTO:n sääntöjen kanssa yhteisö muutti asetusta (EY) N:o 2193/2003 ja keskeytti sen soveltamisen antamalla asetuksen (EY) N:o 171/2005.

(3) Asetuksessa (EY) N:o 171/2005 säädetään, että lisätullit otetaan uudelleen käyttöön vasta 1 päivänä tammikuuta 2006 tai 60 päivän kuluttua riitojenratkaisuelimen vahvistettua edellä mainittujen lakien tiettyjen näkökohtien yhteensopimattomuuden WTO:n sääntöjen kanssa sen mukaan, kumpi päivämäärä on myöhempi.

(4) Riitojenratkaisuelin vahvisti 14 päivänä maaliskuuta 2006 riitautettujen Yhdysvaltain toimenpiteiden yhteensopimattomuuden WTO:n sääntöjen kanssa, kun paneeli ja valituselin olivat tehneet päätöksensä asiassa. Komissio julkaisi 3 päivänä toukokuuta 2006 ilmoituksen, jossa todettiin, että lisätulleja alettaisiin soveltaa 14 prosentin arvotullina 16 päivänä toukokuuta 2006.

(5) Yhdysvaltojen kongressi on nyt hyväksynyt lainsäädännön, jolla kumotaan FSC-ETI-säädökseen ja Jobs Act -säädökseen sisältyvät voimassa olevien sääntöjen jatkamista koskevat säännökset seuraavien verovuosien osalta, joten neuvoston asetuksella (EY) N:o 2193/2003, sellaisena kuin se on muutettuna neuvoston asetuksella (EY) N:o 171/2005, vahvistetut vastatoimenpiteet ovat saavuttaneet tavoitteensa riittävässä määrin, ja vastatoimenpiteiden uudelleen käyttöön ottaminen olisi tarpeettoman haitallista.

(6) Koska Yhdysvaltojen presidentin on allekirjoitettava lakiehdotus laiksi, sanktioiden uudelleen käyttöön ottamista olisi edelleen lykättävä siihen asti, kunnes tämä allekirjoittaminen on tapahtunut, ja neuvoston asetuksella (EY) N:o 2193/2003, sellaisena kuin se on muutettuna neuvoston asetuksella (EY) N:o 171/2005, vahvistettujen vastatoimenpiteiden kumoamisen olisi tultava voimaan vasta kun tämä allekirjoittaminen on tapahtunut,

ON ANTANUT TÄMÄN ASETUKSEN:

1 artikla

1. Neuvoston asetuksen (EY) N:o 171/2005 1 ja 2 artiklassa säädettyä lisätullien soveltamisen keskeyttämistä jatketaan 24 päivään toukokuuta 2006.

2. Jos Yhdysvaltojen presidentti allekirjoittaa 22 päivänä toukokuuta 2006 tai sitä ennen Yhdysvaltojen kongressin hyväksymän lakiehdotuksen, jolla kumotaan FSC-ETI-säädökseen ja Jobs Act -säädökseen sisältyvät voimassa olevien sääntöjen jatkamista koskevat säännökset, neuvoston asetus (EY) N:o 2193/2003, sellaisena kuin se on muutettuna neuvoston asetuksella (EY) N:o 171/2005, kumotaan 24 päivästä toukokuuta 2006 alkaen.

3. Kun edellä mainittu allekirjoittaminen on tapahtunut, komissio julkaisee viipymättä Euroopan unionin virallisessa lehdessä ilmoituksen, jossa todetaan, että tämä allekirjoittaminen on tapahtunut ja että neuvoston asetus (EY) N:o 2193/2003 kumotaan 24 päivästä toukokuuta 2006 alkaen.

4. Jollei tämä allekirjoittaminen ole tapahtunut 22 päivään toukokuuta 2006 mennessä, komissio julkaisee viipymättä Euroopan unionin virallisessa lehdessä ilmoituksen, jossa todetaan, että tätä allekirjoittamista ei ole tapahtunut ja että neuvoston asetuksessa (EY) N:o 2193/2003, sellaisena kuin se on muutettuna neuvoston asetuksella (EY) N:o 171/2005, säädettyjä vastatoimenpiteitä aletaan jälleen soveltaa 25 päivästä toukokuuta 2006.

2 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä päivänä kuuta .

Neuvoston puolesta

Puheenjohtaja

[1] EUVL L 328, 17.12.2003, s. 3.

[2] Neuvoston asetuksen (EY) N:o 2193/2003 3 artikla.

[3] EUVL C , , s. .

[4] EUVL L 328, 17.12.2003, s. 3.